送譚浚明歸江西
作者：釋居簡
朝代：宋

paragraphs: 恨無玉楮三千幅，盡使春風歸約束。
樂饑功謝明月璫，休景息慙芰荷屋。
朋來皎皎歌白駒，不歌長鋏彈無魚。
批風切月瘦弗腴，枕頭一束知何書。
欲把列城憑軾下，餘子紛紛謾凌跨。
歸來袖手如病瘖，舌在何曾問人借。
占燈夜喜傍短檠，劇譚不知山月傾。
元戎後乘沸笳鼓，之子但默黄鍾聲。
平地邛郲九折坂，十年已恨相逢晚。
四座悲歌漏正遲，一龕風雨花頻剪。
鏡裏功名一橫槊，百鷙啾啾空一鶚。
雙玉未傾罍未恥，自倒玉山還自起。